കനയ്യകുമാര് സിപിഐയുടെ അടിയുറച്ച പോരാളി കോണ്ഗ്രസിലേക്ക് എന്ന വാര്ത്ത വ്യാജം: കാനം തിരുവനന്തപുരം: കനയ്യകുമാര് കോണ്ഗ്രസില് ചേരുമെന്ന വാര്ത്തകള് തള്ളി സിപിഐ സംസ്ഥാന സെക്രട്ടറി കാനം രാജേന്ദ്രന്. രാഹുല് ഗാന്ധിയുമായി അടുത്ത ദിവസം ചര്ച്ച നടത്തിയെന്ന കാരണമാണ് ഈ തെറ്റായ വാര്ത്തയ്ക്ക് അടിസ്ഥാനമായി പ്രചരിപ്പിക്കുന്നതെന്നു കാനം ഫേസ്ബുക്കില് കുറിച്ചു.. രാഹുല് ഗാന്ധിയുമായി കനയ്യ കൂടിക്കാഴ്ച നടത്തുന്നത് ആദ്യമല്ല. മുന്പും ഇത്തരം രാഷ്ട്രീയ ചര്ച്ചകള് നടന്നിട്ടുണ്ട്. ഇത്തരം അപവാദ പ്രചരണങ്ങള് കൊണ്ട് പാര്ട്ടിയെ തളര്ത്താന് കഴിയില്ല. ഗൂഢലക്ഷ്യങ്ങള് വച്ചാണ് മാധ്യമങ്ങള് ഇത്തരം വാര്ത്തകള് നല്കുന്നതെന്നും ഒക്ടോബറില് നടക്കുന്ന ദേശീയ കൗണ്സില് യോഗത്തില് കനയ്യ പങ്കെടുക്കുമെന്നും കാനം രാജേന്ദ്രന് വ്യക്തമാക്കി. കഴിഞ്ഞ ദിവസങ്ങളില് ഡല്ഹിയില് നടന്ന ദേശീയ എക്സിക്യൂട്ടീവ് യോഗത്തില് പങ്കെടുക്കുന്നതിന്റെയും ദേശീയ ആസ്ഥാനമായ അജോയ് ഭവനില് കനയ്യകുമാര് എത്തിച്ചേരുന്നതിന്റെയും ചിത്രങ്ങള് സാമൂഹ്യമാധ്യമങ്ങളില് പങ്കുവച്ചത് ഇത്തരം വ്യാജ പ്രചാരണങ്ങള് നടത്തുന്നവര് കണ്ടില്ലെന്ന് നടിക്കുകയാണ്. ജനങ്ങളെ ആവേശഭരിതരാക്കി കൊണ്ട് രാജ്യം നേരിടുന്ന ഫാസിസ്റ്റ് ഭീഷണികള്ക്കെതിരെ നിരന്തരം പോരാടുന്ന കനയ്യകുമാര് സംഘപരിവാര് ശക്തികള്ക്ക് ഭീഷണിയാണ്. കമ്മ്യൂണിസ്റ്റ് ആദര്ശങ്ങളില് അടിയുറച്ച് നിന്നുകൊണ്ട് പോരാടുന്ന യുവ നേതാവാണ് കനയ്യകുമാര് എന്നും കാനം പറഞ്ഞു.